0470.xml
چین ہمارا آزمودہ دوست ہے ،نواز شریف
اسلام آباد۔۔۔۔۔۔۔وزیر اعظم محمد نواز شریف نے کہا ہے کہ چین ہمارا آزمودہ دوست ہے جو ہماری ضروریات کو سمجھتا ہے،اس نے ہماری ضروریات کی تکمیل کے لئے ہمیشہ مدد دی۔انہوں نے یہ بات پیر کو یہاں وزیراعظم ہاؤس میں اپنی زیر صدارت ایک اجلاس میں کہی جس میں جوائنٹ چائنہ کمیشن کے آئندہ تیسرے اجلاس کی تیاریوں کو حتمی شکل دی گئی ۔ اجلاس میں اس ہفتہ بیجنگ میں ہونے والے کمیشن کے تیسرے اجلاس کے ایجنڈے کا جائزہ لیا گیا جس میں پاکستانی وفد کے ارکان وفاقی وزیر منصوبہ بندی، پنجاب اور بلوچستان کے وزرائے اعلیٰ و دیگر سینئر سرکاری حکام شرکت کریں گے۔وزیراعظم کو بتایا گیا کہ اجلاس میں انفراسٹرکچر کی ترقی اور توانائی سے متعلق منصوبوں پر توجہ دی جائے گی۔وزیراعظم نے اس ماہ کے اوائل میں مشترکہ ورکنگ گروپ کے اجلاس میں 10400 میگاواٹ استعداد کے بجلی کے منصوبوں کو اولین ترجیح دیئے جانے کے لئے چینی حکومت کی منظوری پر اپنی توانائی اور اقتصادی ٹیموں کی تعریف کی۔انہوں نے کہا کہ ان منصوبوں کی بروقت تکمیل کو یقینی بنانے کے لئے اقدامات کئے جانے چاہئیں۔پاکستان کے لئے چینی امداد کی تعریف کرتے ہوئے انہوں نے کہا کہ چین ہمارا آزمودہ دوست ہے جو ہماری ضروریات کو سمجھتا ہے اور اس نے ہماری ضروریات کی تکمیل کے لئے ہمیشہ مدد دی۔
INN
25.08.14
0470p.xml
لیبیا سے 5700 پاکستانیوں کو لانے کیلئے 40 کروڑ جاری کرنے کی منظوری دیدی : اسحاق ڈار
اسلام آباد(آن لائن ) وزیر خزانہ سینیٹر محمد اسحاق ڈار نے وزیراعظم نوازشریف سے مشاورت کے بعد لیبیا میں پھنسے ہوئے 5700 پاکستانیوں کے انخلاء کیلئے وہاں موجود پاکستانی سفارتخانہ کو فوری طور پر 40 کروڑ روپے جاری کرنے کی منظوری دیدی۔اس حوالے سے وزیر خزانہ سینیٹر محمد اسحاق ڈار کی زیر صدارت اجلاس ہوا جس میں وزیراعظم کے خصو صی معاون برائے امور خارجہ طارق فاطمی نے اجلاس کے شرکاء کو مطلع کیا کہ لیبیا اس وقت خانہ جنگی کی صورتحال سے دوچار ہے اور ملک کے مختلف حصے مختلف وار لارڈز اور ملیشیاء کے مسلح افراد کے زیر انتظام ہیں۔ اس موقع پر سیکرٹری ایوی ایشن ڈویژن محمد علی گردیزی نے بتایا 28 اگست سے جاری حج پروازوں کے باعث پاکستان انٹر نیشنل ائر لائنز کیلئے لیبیا میں پھنسے ہوئے پاکستانیوں کو وطن واپس لانے کیلئے مناسب طیارے مختص کرنا ناممکن ہے۔
nawa-e-waqt
26.08.14